text: 28-årig kvinde voldtaget på åben gade i Ribe
  06 marts 2011 kl. 08.22
  En 28-årig kvinde blev ved 3-tiden søndag morgen overfaldet og voldtaget på åben gade i Ribe.
  Kvinden, der er fra Østjylland, var på vej hjem til en venindes lejlighed fra en tur i nattelivet i Ribe. I en smøge, der forbinder Saltgade med et parkerings-areal blev hun overfaldet og udsat for fuldbyrdet voldtægt.
  -  Hun er blevet overfaldet af en mand, som hun tilfældigt mødte på gaden kort før overfaldet og vekslede et par ord med. Her fortalte manden, at han var fra Kolding, oplyser vagtchef Michael Skaarup fra Syd- og Sønderjyllands Politi til TV SYD.
  Den 28-årige kvinde fortsatte alene, men manden fulgte efter hende og angreb hende. Overfaldet var så voldsomt, at kvinden har fået sårskader på albuer og knæ.
  
  Har du set denne mand?
  Politiet vil gerne høre fra vidner, der har set noget i nat omkring Saltgade  og Sct. Pedersgade. 
  Voldtægtsmanden beskrives som en dansk mand, 20 til 30 år gammel, 180 cm. høj, almindelig af bygning, måske lettere muskuløs med kort maskinklippet hår og korte skægstubbe. Han var iklædt mørkeblå cowboybukser og en hvid T-shirt med lange ærmer og mørk hætte-trøje.
  